CELEX: 52006XG0623(01)
Language: sk
Date: 2006-06-23
Title: Závery Rady o podpore zdravého životného štýlu a prevencii cukrovej úplavice 2. typu

23.6.2006   
            
            
               SK
            
            
               Úradný vestník Európskej únie
            
            
               C 147/1
            
         Závery Rady o podpore zdravého životného štýlu a prevencii cukrovej úplavice 2. typu
   (2006/C 147/01)
   RADA EURÓPSKEJ ÚNIE:
   
               1.
            
            
               BERIE NA VEDOMIE, že občania Európskej únie pripisujú veľkú dôležitosť čo najvyššej úrovni ľudského zdravia a považujú ho za základný predpoklad vysokej kvality života;
            
         
               2.
            
            
               taktiež BERIE NA VEDOMIE, že činnosť EÚ je potrebné zamerať na hlavné príčiny úmrtí a predčasných úmrtí a hlavné príčiny zníženej kvality života občanov Európskej únie.
            
         
               3.
            
            
               PRIPOMÍNA, ŽE:
               
                           —
                        
                        
                           Článok 152 Zmluvy o ES ustanovuje, že činnosť Spoločenstva dopĺňa vnútroštátne politiky a je zameraná na zlepšenie verejného zdravia, prevenciu ľudských chorôb a ochorení a odstraňovanie zdrojov nebezpečenstva pre zdravie ľudí. Činnosť spoločenstva v oblasti verejného zdravia rešpektuje zodpovednosť členských štátov za organizáciu zdravotníctva a poskytovanie zdravotníckych služieb a zdravotnej starostlivosti,
                        
                     
                           —
                        
                        
                           Rada 29. júna 2000 prijala uznesenie o opatreniach v oblasti determinantov zdravia (1),
                        
                     
                           —
                        
                        
                           Rada 14. decembra 2000 prijala uznesenie o zdraví a výžive (2),
                        
                     
                           —
                        
                        
                           Rada 2. decembra 2002 prijala závery o obezite (3),
                        
                     
                           —
                        
                        
                           Rada 2. decembra 2003 prijala závery o zdravom životnom štýle (4),
                        
                     
         
               4.
            
            
               TAKTIEŽ PRIPOMÍNA, ŽE:
               
                           —
                        
                        
                           Rada 2. júna 2004 zobrala na vedomie informáciu írskeho predsedníctva o potenciáli pre európsku stratégiu pre diabetikov (5),
                        
                     
                           —
                        
                        
                           Európska komisia 15. marca 2005 spustila Platformu EÚ pre výživu, fyzickú aktivitu a zdravie,
                        
                     
                           —
                        
                        
                           Európska komisia 8. decembra 2005 prijala zelenú knihu o podpore zdravej výživy a fyzickej aktivity: európska dimenzia pre prevenciu nadmernej hmotnosti, obezity a chronických ochorení, ktorá za zaoberá determinantmi spôsobujúcimi prepuknutie cukrovej úplavice 2. typu,
                        
                     
                           —
                        
                        
                           Európsky parlament 3. apríla 2006 prijal písomné vyhlásenie o cukrovej úplavici (6).
                        
                     
         
               5.
            
            
               BERIE NA VEDOMIE závery konferencie rakúskeho predsedníctva Prevencia cukrovej úplavice 2. typu, ktorá sa konala 15. – 16. februára 2006 vo Viedni (Rakúsko) a na ktorej sa zúčastnili odborníci z členských štátov, pristupujúcich štátov a kandidátskych krajín vrátane zdravotníkov a zástupcov združení pre cukrovú úplavicu a skupín pacientov, ktoré sa odzrkadľujú v prílohe.
            
         
               6.
            
            
               ZDÔRAZŇUJE, že cukrová úplavica je jednou z hlavných príčin úmrtí a predčasných úmrtí, ako aj zníženej kvality života občanov Európskej únie.
            
         
               7.
            
            
               KONŠTATUJE, že zdravotné determinanty majú vplyv na cukrovú úplavicu a že popri rodinnej histórii a vyššom veku sú hlavnými rizikovými faktormi cukrovej úplavice 2. typu nadmerná telesná hmotnosť, sedavý spôsob života, užívanie tabaku a/alebo vysoký krvný tlak, pričom tieto základné faktory je možné ovplyvniť správaním. Medzi ďalšie faktory patria gestačná cukrová úplavica (cukrová úplavica počas tehotenstva), porucha tolerancie glukózy alebo porucha homeostázy glukózy nalačno.
            
         
               8.
            
            
               UZNÁVA, že cukrová úplavica 2. typu a z nej vyplývajúce komplikácie (kardiovaskulárne, renálne, okulárne a súvisiace s chodidlami) sú často diagnostikované príliš neskoro a komplikácie sú mnohokrát odhalené iba v momente diagnózy.
            
         
               9.
            
            
               KONŠTATUJE, že preventívne opatrenia, skoré odhalenie a diagnóza a účinné riadenie ochorenia môžu znížiť úmrtnosť na cukrovú úplavicu a zvýšiť dĺžku a kvalitu života obyvateľov Európy.
            
         
               10.
            
            
               JE ZNEPOKOJENÁ negatívnymi dôsledkami zvýšenia nadmernej telesnej hmotnosti a obezity medzi obyvateľmi všetkých vekových kategórií v Európskej únii, najmä deťmi a mládežou, na zdravie, a najmä výskyt cukrovej úplavice. Dôsledky vyplývajúce z cukrovej úplavice 2. typu pre ženy v ich skorých reprodukčných rokoch sú obzvlášť znepokojujúce.
            
         
               11.
            
            
               KONŠTATUJE, že s cieľom vyriešiť narastajúci výskyt a rozmach ochorenia, ako aj zvyšovanie jeho priamych a nepriamych nákladov, je potrebné prijať naliehavé cielené opatrenia v oblasti cukrovej úplavice a súvisiacich determinantov zdravia.
            
         
               12.
            
            
               UZNÁVA, že prostredníctvom úsilia venovaného súvisiacim determinantom zdravia, najmä zlej výživy a fyzickej nečinnosti, dokonca aj v ranom detstve, je možné predísť vypuknutiu cukrovej úplavice 2. typu alebo ho zdržať a zmenšiť súvisiace komplikácie.
            
         
               13.
            
            
               UZNÁVA, že prevencia cukrovej úplavice má priamy pozitívny účinok na iné neprenosné ochorenia, ako sú kardiovaskulárne ochorenia, ktoré takisto predstavujú veľké zdravotné riziko pre občanov Európskej únie, a na finančné zaťaženie systémov zdravotnej starostlivosti a hospodárstiev.
            
         
               14.
            
            
               UZNÁVA potrebu dohľadu nad cukrovou úplavicou a jej monitorovania vrátane výmeny informácií o úmrtnosti spojenej s cukrovou úplavicou, chorobnosti a údajoch v oblasti rizikových faktorov a väčšieho poznania v oblasti životného štýlu, vedomostí, prístupov a správania obyvateľov v celej EÚ.
            
         
               15.
            
            
               UZNÁVA, že ďalší výskum v oblasti determinantov zdravia na účely boja proti rizikovým faktorom súvisiacim s cukrovou úplavicou v Európe by mohol pozitívne prispieť k boju proti tomuto ochoreniu v budúcnosti.
            
         
               16.
            
            
               UZNÁVA, že na účely riešenia utrpenia spojeného s cukrovou úplavicou a jeho zníženia je potrebný dlhodobý prístup, ktorý v sebe zahŕňa opatrenia zamerané na zdravú populáciu, ako aj na vážne ohrozených a chorých jednotlivcov.
            
         
               17.
            
            
               UZNÁVA, že podpora zdravia vyžaduje integrovaný prístup a je potrebné, aby bola komplexná, transparentná, medziodvetvová, multidisciplinárna, s širokým rozsahom účasti a založená na najlepšom výskume a výsledkoch, ktoré sú k dispozícii. Prevencia ochorenia musí byť predovšetkým zameraná na ľudí počas celého životného cyklu, najmä pokiaľ ide o tých ľudí, ktorí sú v najväčšom ohrození cukrovou úplavicou, berúc do úvahy sociálne, kultúrne, rodové a vekové rozdiely. Je potrebné vyvinúť úsilie o vhodné hodnotenie vrátane monitorovania a dohľadu nad opatreniami a programami.
            
         
               18.
            
            
               VÍTA, že Komisia zriadila Platformu pre výživu, fyzickú aktivitu a zdravie.
            
         
               19.
            
            
               UZNÁVA dôležitú úlohu, ktorú pri prevencii cukrovej úplavice a jej dôsledkov zohráva občianska spoločnosť.
            
         
               20.
            
            
               VYZÝVA členské štáty, aby v kontexte prijatia alebo preskúmania národných stratégií verejného zdravia a ich úsilia zamerať sa na determinanty zdravia a podporu zdravého životného štýlu a s ohľadom na dostupné zdroje zvážili:
               
                           —
                        
                        
                           zber, registráciu, monitorovanie a podávanie správ o komplexných epidemiologických a ekonomických údajoch súvisiacich s cukrovou úplavicou, ako aj údajoch o súvisiacich faktoroch,
                        
                     
                           —
                        
                        
                           rozvoj a vykonávanie rámcových plánov, ktoré sa venujú cukrovej úplavicu a/alebo jej determinantom, prevenciu ochorenia založenú na dôkazoch, skríning a riadenie založené na najlepších postupoch a obsahujúce systém hodnotenia s merateľnými cieľmi na účely sledovania výsledkov zdravotnej starostlivosti a nákladovej efektívnosti, berúc do úvahy organizáciu a systém poskytovania zdravotníckych služieb jednotlivých štátov a etické, právne, kultúrne a iné dôležité otázky a dostupné zdroje,
                        
                     
                           —
                        
                        
                           rozvoj dostupných, na dôkazoch založených, udržateľných a nákladovo efektívnych opatrení na budovanie povedomia verejnosti a základnú prevenciu na účely poskytnutia pomoci ľuďom, ktorí sú najviac vystavení riziku vzniku cukrovej úplavice, ako aj obyvateľstvu vo všeobecnosti,
                        
                     
                           —
                        
                        
                           rozvoj finančne i inak dostupných opatrení sekundárnej prevencie vychádzajúcich z národných usmernení založených na dôkazoch a zameraných na rozpoznávanie a prevenciu rozvoja komplikácií spojených s cukrovou úplavicou,
                        
                     
                           —
                        
                        
                           prijatie komplexného, multisektorálneho, multidisciplinárneho prístupu riadenia k ľuďom, ktorí trpia cukrovou úplavicou, s dôrazom na prevenciu zahŕňajúcu primárnu starostlivosť, sekundárnu starostlivosť a starostlivosť v rámci miestnych spoločenstiev, sociálne služby a služby vzdelávania,
                        
                     
                           —
                        
                        
                           ďalší rozvoj komplexnej odbornej prípravy v oblasti cukrovej úplavice pre pracovníkov v zdravotníctve.
                        
                     
         
               21.
            
            
               VYZÝVA Európsku komisiu, aby vhodným spôsobom podporila členské štáty v ich úsilí o prevenciu cukrovej úplavice a presadzovala zdravý životný štýl prostredníctvom:
               
                           —
                        
                        
                           identifikácie cukrovej úplavice ako výzvy pre verejné zdravie v Európe a podporenia vytvárania sietí a výmeny informácií medzi členskými štátmi s cieľom presadzovať najlepšie postupy, zlepšiť koordináciu politík a programov podpory zdravia a prevencie pre celé obyvateľstvo a vysoko ohrozené skupiny, zmenšiť nerovnosti v prístupe a optimalizovať zdroje zdravotnej starostlivosti,
                        
                     
                           —
                        
                        
                           uľahčenia a podpory európskeho všeobecného a klinického vedného výskumu v oblasti cukrovej úplavice a zabezpečenia rozšírenia výsledkov tohto výskumu v celej Európe,
                        
                     
                           —
                        
                        
                           preskúmania a posilnenia porovnateľnosti epidemiologickej evidencie cukrovej úplavice prostredníctvom zváženia zriadenia štandardizovaných výsledkov monitorovania, dohľadu a dokumentácie úmrtnosti, chorobnosti a údajov o rizikových faktoroch v členských štátoch,
                        
                     
                           —
                        
                        
                           podávania správ o krokoch členských štátov na základe informácií poskytnutých členskými štátmi, v ktorých sa zhodnotí, do akého rozsahu fungujú navrhnuté opatrenia efektívne, a zváži potreba ďalších krokov, s cieľom zdôrazniť determinanty zdravia, podporiť zdravý životný štýl, národné plány pre cukrovú úplavicu a prevenčné opatrenia,
                        
                     
                           —
                        
                        
                           pokračovania v práci na rozvoji komplexného prístupu k determinantom zdravia na európskej úrovni, vrátane koherentnej a komplexnej politiky v oblasti výživy a fyzickej aktivity, a venovania sa vplyvu presadzovania, uvádzania na trh a prezentácie (najmä deťom) energeticky náročných jedál a sladených nápojov na zdravie verejnosti,
                        
                     
                           —
                        
                        
                           vychádzania z práce Platformy EÚ pre výživu, fyzickú aktivitu a zdravie a podpory rozvoja a vykonávania programov a opatrení v oblasti národnej prevencie cukrovej úplavice,
                        
                     
                           —
                        
                        
                           zohľadnenia determinantov zdravia a rizikových faktorov v súvislosti s cukrovou úplavicou vo všetkých politikách EÚ.
                        
                     
         
               22.
            
            
               VYZÝVA Komisiu, aby pokračovala v spolupráci s príslušnými medzinárodnými a medzivládnymi organizáciami, najmä Svetovou zdravotníckou organizáciou a OECD, s cieľom zabezpečiť efektívnu koordináciu aktivít.
            
         
      (1)  Ú. v. ES C 218, 31.7.2000, s. 8.
   
      (2)  Ú. v. EÚ C 20, 23.01.01, s. 1.
   
      (3)  Ú. v. EÚ C 11, 17.01.03, s. 3.
   
      (4)  Ú. v. EÚ C 22, 27.1.2004, s. 1.
   
      (5)  Dokument 9808/04740153.
   
      (6)  Písomné vyhlásenie 1/2006.
   
      PRÍLOHA
      Súhrn záverov konferencie rakúskeho predsedníctva prevecia cukrovej úplavice 2. typu, ktorá sa konala 15. – 16. februára 2006 vo Viedni, Rakúsko
      Každá pracovná skupina odsúhlasila súbor odporúčaní opísaných v tejto kapitole. Výsledky skupín sa mnohokrát prekrývajú, pričom toto prekrývanie sa neodstránilo, keďže zdôrazňuje dôležitosť istých odporúčaní. V rámci týchto záverečných poznámok by sme chceli opäť zdôrazniť niektoré aspekty, keďže tieto sa nielen vzťahujú na konkrétnu otázku, ale majú i širší rozsah:
      
                  1.
               
               
                  Je dôležité odlíšiť rôzne typy prevencie cukrovej úplavice a s ňou spojených komplikácií podľa cieľových skupín a cieľov opatrení:
                  
                              —
                           
                           
                              prevencia cukrovej úplavice 2. typu na úrovni celého obyvateľstva so zameraním sa na podporu zdravého životného štýlu a vytvorenie prostredia, v ktorom je zdravá voľba jednoduchá a sociálne uprednostňovaná,
                           
                        
                              —
                           
                           
                              identifikácia jednotlivcov s vysokým rizikom rozvoja cukrovej úplavice 2. typu a vykonávanie opatrení založených na dôkazoch s cieľom predísť alebo zadržať vypuknutie cukrovej úplavice,
                           
                        
                              —
                           
                           
                              skoré objavenie dosiaľ nediagnostikovanej cukrovej úplavice 2. typu s cieľom zabezpečiť skorú a odbornú starostlivosť a svojpomoc na účely kontroly a zmenšenia/prevencie komplikácií,
                           
                        
                              —
                           
                           
                              poskytnutie komplexných, vysokokvalitných programov starostlivosti pre ľudí s cukrovou úplavicou, ktoré v sebe zahŕňajú viacero disciplín, faktorov a odvetví, s cieľom zmenšiť/predísť komplikáciám pri osobách s diagnostikovanou cukrovou úplavicou 2. typu a zabezpečiť pre ľudí s cukrovou úplavicou dobrú kvalitu života, rovnaké príležitosti a prístup k starostlivosti. V súvislosti so znížením chorobnosti a úmrtnosti súvisiacej s cukrovou úplavicou sú tieto aspekty rovnako dôležité a je potrebné ich riešiť simultánne a systematicky.
                           
                        
            
                  2.
               
               
                  Sociálne a ekonomicky znevýhodnené skupiny, osoby s nižším vzdelaním a menšinové skupiny vrátane žien v reprodukčnom veku potrebujú osobitnú pozornosť, berúc do úvahy, že tieto skupiny sú častejšie postihnuté cukrovou úplavicou 2. typu, a vzhľadom na nerovnosť v oblasti zdravia.
               
            
                  3.
               
               
                  Je potrebné uvedomiť si a zaoberať sa kombinovaným účinkom cukrovej úplavice a jej komplikácií na jednotlivých pacientov, zdravotnícke služby a hospodárstvo. EÚ a jej členské štáty musia zdvihnúť povedomie laickej i odbornej verejnosti o negatívnych účinkoch cukrovej úplavice 2. typu. Je potrebné vypracovať cielené a systematické programy zvyšovania povedomia.
               
            
                  4.
               
               
                  Je potrebná stratégia EÚ vrátane odporúčaní Rady EÚ o prevencii cukrovej úplavice, skorom odhaľovaní a riadení, a stále fórum EÚ pre výmenu a šírenie najlepších postupov prostredníctvom vytvárania sietí.
               
            
                  5.
               
               
                  S cieľom disponovať pevným základom pre plánovanie a vyhodnocovanie politiky je potrebné, tak v členských štátoch ako aj na úrovni EÚ, s využitím príslušnej metodológie a komparatívnych údajov systematicky monitorovať a dokumentovať výskyt cukrovej úplavice 2. typu a jej rizikové faktory a bezprostredné a dlhodobé výsledky programov starostlivosti.
               
            
                  6.
               
               
                  Je potrebné vypracovať na úrovni EÚ normy prevencie a starostlivosti, ktoré budú zohľadnené národnými usmerneniami. Starostlivosť o pacienta je potrebné monitorovať podľa týchto usmernení.
               
            
                  7.
               
               
                  Prioritou by malo byť skoré vykonanie národných plánov pre cukrovú úplavicu. Tieto plány by mali zahŕňať programy prevencie a skorého odhaľovania. Osobitná pozornosť by sa mala venovať opatreniam v oblasti životného štýlu, nakoľko tieto preukázali svoju účinnosť a, pokiaľ budú vykonávané vo veľkom rozsahu, môžu mať vplyv na zdravie budúcich generácií.
               
            
                  8.
               
               
                  Je potrebné vypracovať nové techniky vzdelávania a sebarealizácie zameraných na klienta ako aj vhodnej odbornej prípravy zdravotníckych pracovníkov. Mala by sa skúmať efektivita vzdelávacích programov.
               
            
                  9.
               
               
                  Efektívna prevencia cukrovej úplavice vyžaduje kooperáciu medzi viacerými obormi. Je potrebné zlepšiť spoluprácu všeobecných lekárov, diabetológov, zdravotných sestier so špecializáciou na cukrovú úplavicu, odborníkov na výživu, telesný pohyb a iných poskytovateľov zdravotnej starostlivosti.
               
            
                  10.
               
               
                  Nakoľko vytvorenie zdravého prostredia vyžaduje opatrenia v oblasti rôznych politík, je potrebná taktiež spolupráca medzi jednotlivými odvetviami. Na národnej úrovni, ako aj na úrovni EÚ by sa mali systematicky vyhodnocovať dôsledky pre zdravie dôležitých politík nespadajúcich do odvetvia zdravia, najmä pokiaľ ide o ich dôsledky pre úsilie o prevenciu.
               
            
                  11.
               
               
                  Tak na úrovni členských štátov, ako aj na úrovni EÚ sa vyžaduje dodatočný výskum cukrovej úplavice. EÚ a členské štáty by uľahčiť a podporiť lepšie financovaný základný, klinický a sociálny vedný výskum všetkých aspektov prevencie cukrovej úplavice a jej komplikácií so zvýšeným finančným. Výsledky výskumu financovaného EÚ by mali byť ľahko prístupné verejnosti, príslušným pracovníkom v zdravotníctve a vnútroštátnym orgánom členských štátov.